เตรียมนำเรื่องรถไฟฟ้าสายสีเขียว เข้าที่ประชุมสภา กทม. 14 กันยายนนี้ หลังศาลปกครองตีดสินให้ชำระหนี้ BTS
นายชัชชาติ สิทธิพันธุ์ ผู้ว่าราชการกรุงเทพมหานคร เปิดเผยถึงกรณีศาลปกครอง มีคำสั่งพิพากษาให้กรุงเทพมหานครและบริษัท กรุงเทพธนาคม จำกัด (เคที) ร่วมกันจ่ายเงินรวมดอกเบี้ย ซึ่งค้างชำระหนี้กับบริษัท ระบบขนส่งมวลชนกรุงเทพ จำกัด (มหาชน) หรือบีทีเอส ที่เป็นค่าจ้างเดินรถไฟฟ้าสายสีเขียว ในเส้นทางส่วนต่อขยายที่ 1 และ 2 เป็นจำนวนเงิน   11,754 ล้านบาท? โดยให้ชำระเงินใน 180 วัน?นับตั้งแต่คดีถึงที่สุด ซึ่งทาง กทม.มีสิทธิยื่นอุทธรณ์ภายใน 30 วัน ซึ่งจะมีการปรึกษากับฝ่ายกฎหมายและคณะผู้บริหารว่าจะมีการดำเนินการอย่างไรต่อ โดยได้แบ่งหนี้ออกเป็น 2 ส่วนคือ ค่าจ้างการเดินรถส่วนต่อขยายที่ 1 ประมาณ 2,000 ล้านบาท ซึ่งเรื่องยังคงค้างในคณะรัฐมนตรี (ครม.) ที่ต้องการนำมูลหนี้มาแปลงเป็นสัญญาสัมปทาน  ทำให้ยังไม่มีการชำระหนี้และส่วนต่อขยายที่ 2 ประมาณ 6,000 ล้านบาท ซึ่งเป็นส่วนที่มีข้อกังวลที่ว่า กทม.มีอำนาจจ่ายหนี้จริงหรือไม่ เพราะไม่ได้มีการทำสัญญาชัดเจนเหมือนกับส่วนต่อขยายที่ 1 โดยจะมีการนำเรื่องรถไฟฟ้าสายสีเขียว เข้าที่ประชุมสภา กทม. ในวันพุธที่ 14 กันยายนนี้  ใน 3 ประเด็นคือ ความเป็นมาของรถไฟฟ้าส่วนต่อขยาย การเก็บค่าโดยสาร และการส่งคำตอบให้รัฐมนตรีว่าการกระทรวงมหาดไทย ในประเด็นการขอแบ่งเบาภาระหนี้สินในส่วนโครงสร้างพื้นฐานและความเห็นเรื่องการต่อสัญญาสัมปทานขณะที่ การคืนโครงสร้างพื้นฐานในส่วนต่อขยายที่ 2 ให้กับการรถไฟฟ้าขนส่งมวลชนแห่งประเทศไทย (รฟม.) ผู้ว่าฯ กทม. มองว่าถ้ามีทั้ง กทม.และ รฟม. เป็นคนบริหาร ทำให้การเจรจาลดค่าโดยสารแรกเข้าไม่ใช่เรื่องง่าย รวมถึงไม่สามารถนำเส้นทางที่สร้างรายได้เยอะ ไปเกลี่ยกับเส้นทางที่สร้างรายได้น้อยได้  ซึ่งถ้าคืนเป็นท่อนอยากให้ช่วยเป็นการลงทุนโครงสร้างพื้นฐานมากกว่า